Baviaans Camino -Dag 2 – toortsie.com
Baviaans Camino -Dag 2
Wat 'n dag! Wat 'n wonderlike dag. Wat 'n uitdagende dag.
Gelukkig het ons perderuitergids ons gisteraand gewaarsku dat dit nie poeding gaan wees nie. Onthou, ons bene is gister reeds behoorlik uitgedaag. Hy verduidelik: drie bulte maak saam een bult. Daar is drie van hulle. Dus, drie maal drie, as ek dit reg verstaan.
Op 'n stadium, na báie bulte, en ek bedoel BULTE, vra ek by nommer hoeveel is ons nou. Die eerste, die tweede of derde? So pas klaar met bult EEN, maar die ergte is nou verby. Sê hy.
Ek het later nie meer bulte getel nie, maar elkeen uitgestap en die afdraende versigtig gevat. Rollende klippe, sien. Op die einde van die dag 'n behoorlike stuk grond gekoop. Behoorlik.
Die langs-die-pad-ondersteuning is fantasties. Die kos wat ons kry, uit die boeke. Die kameraderie uit 'n ander wêreld. As jy behoorlik fiks is, andersins jonk genoeg, kan ek dit ten sterkste aanbeveel. Maar jy moet weet: bulte gaan jy klim.
Dis 'n ervaring van 'n leeftyd.
Ek wil graag die goud in nog 'n Towerin/Goue Vrou aankondig. Trommeltjies. Haar goud? Moedigheid. Wonderlik!